Ühiskomiteede otsused, millega kutsutakse Ukrainat konventsioonidega ühinema, muutuvad konventsiooniosalistele siduvaks kooskõlas otsuste artikliga 2, milles on sätestatud, et „[k]äesolev otsus jõustub selle vastuvõtmise päeval“.

ELi-CTC ühistransiidi ja kaubavahetuse formaalsuste lihtsustamise töörühma volitatud seirerühm jõudis 24. juunil 2022 järeldusele, et Ukraina on valmis konventsioonidega ühinema. Rühm uuris peamiselt protseduuri haldamiseks vajalike struktuuride kohandamist ja ühistransiidiprotseduuri kohaldamist võimaldava uue elektroonilise transiidisüsteemi rakendamist ning tegi kindlaks, et kutsete esitamise tingimused on Ukraina rasketest oludest hoolimata täidetud.

Riigid, mis on konventsioonide osalised, kuid mitte liidu liikmed, on ühistransiidiprotseduuri riigid.

Konventsioonide eesmärk on hõlbustada kaupade liikumist Euroopa Liidu ja nende riikide vahel, kes on kõnealuste konventsioonide osalised. Konventsioonid jõustusid 1988. aasta 1. jaanuaril.

Vastavalt kaubavahetuse formaalsuste lihtsustamise konventsiooni artikli 11 lõikele 3 ja ühistransiidiprotseduuri konventsiooni artikli 15 lõikele 3 rakendavad konventsiooniosalised seda liiki otsuseid kooskõlas oma õigusaktidega.

3.Liidu nimel võetav seisukoht

Kavandatav seisukoht on toetada Ukrainale konventsioonidega ühinemise kutse esitamist.

Euroopa Komisjoni 2001. aasta teatises Euroopa Parlamendile ja nõukogule (milles käsitletakse strateegiat, millega kandidaatriike valmistatakse ette EÜ-EFTA ühistransiidiprotseduuri ja kaubavahetuse formaalsuste lihtsustamist käsitlevate 1987. aasta konventsioonidega ühinemiseks), Euroopa Komisjoni 2010. aasta teatises Euroopa Parlamendile ja nõukogule (milles käsitletakse strateegiat, millega teatavaid naaberriike valmistatakse ette mõlema konventsiooniga ühinemiseks) ja nõukogu 14. aprilli 2011. aasta järeldustes (milles neis kahes teatises esitatud lähenemisviis heaks kiidetakse) on ette nähtud, et mitmeid riike tuleb nende püüdlustes konventsioonidega ühineda toetada.

Konventsioonidega ühinemine on osa ELi-Ukraina assotsieerimislepingust ja Ukraina ühinemiseelsest strateegiast Euroopa Liiduga ühinemiseks. Kooskõlas ELi-Ukraina assotsieerimislepingu sätetega viib see ELi õigustikuga ühtlustamiseni tollitransiidi valdkonnas.

Eesmärk on hõlbustada Ukraina, Euroopa Liidu ja teiste ühistransiidiprotseduuri riikide vahelist kaubandust. Need kutsed peaksid tooma märkimisväärset ja käegakatsutavat kasu nii kauplejatele kui ka tollile, kuna transiidi- ja tolliformaalsused muutuvad lihtsamaks, kulud vähenevad, kaupade liikumine toimub hõlpsamalt ja kaubavahetus võib suureneda.

ELi-CTC ühiskomiteede kutsed on kooskõlas komisjoni arvamusega Ukraina taotluse kohta saada Euroopa Liidu liikmeks ning selle arvamuse heakskiitmisega Euroopa Ülemkogu poolt 23. juunil 2022, millega anti Ukrainale kandidaatriigi staatus. See on selge märk Ukraina Euroopa-väljavaatest.

Venemaa provotseerimata ja põhjendamatu Ukraina-vastase sõjalise agressiooni tõttu on Ukraina ühinemine konventsioonidega veelgi pakilisem küsimus, kuna vaja on hõlbustada kaupade tõhusat liikumist üle Ukraina piiride, sest osa transporditeid on blokeeritud ja teised on seega ülekoormatud.

Seepärast teeb komisjon nõukogule ettepaneku, et liidu seisukoht oleks toetada Ukraina ühinemist konventsioonidega.

Kavandatavad otsused on kooskõlas Euroopa Liidu kaubandus- ja transpordipoliitikaga.

4.Õiguslik alus

4.1.Menetlusõiguslik alus

4.1.1.Põhimõtted

Euroopa Liidu toimimise lepingu (edaspidi „ELi toimimise leping“) artikli 218 lõikes 9 on sätestatud, et „[n]õukogu võtab komisjoni [...] ettepaneku põhjal vastu otsuse, millega […] kehtestatakse lepingus sätestatud organis liidu nimel võetavad seisukohad, kui asjaomasel organil tuleb vastu võtta õigusliku toimega akte, välja arvatud õigusaktid, millega täiendatakse või muudetakse lepingu institutsioonilist raamistikku.“

Kaubavahetuse formaalsuste lihtsustamise konventsiooni artikli 11 lõikes 3 ja ühistransiidiprotseduuri konventsiooni artikli 15 lõikes 3 on sätestatud, et ELi-CTC ühiskomitee kutsub oma otsusega konventsioonidega ühinema kolmandaid riike vastavalt artikli 1 lõike 2 ja artikli 3 lõike 1 punkti c tähenduses.

4.1.2.Kohaldamine käesoleval juhul

ELi-CTC ühiskomitee on kaubavahetuse formaalsuste lihtsustamise konventsiooni artikliga 10 ja ühistransiidiprotseduuri konventsiooni artikliga 14 loodud organ.

Otsused, mille ELi-CTC ühiskomitee peab vastu võtma, on õigusliku toimega aktid. Kõnealused otsused on rahvusvahelise õiguse alusel siduvad kooskõlas kaubavahetuse formaalsuste lihtsustamise konventsiooni artikliga 15 ja ühistransiidiprotseduuri konventsiooni artikliga 20.

Kavandatavad aktid ei täienda ega muuda konventsioonide institutsioonilist raamistikku.

Seega on esildatud otsuse menetlusõiguslik alus ELi toimimise lepingu artikli 218 lõige 9.